**МОНГОЛЫН ХУУЛЬЧДЫН ХОЛБООНЫ**

**САНХҮҮГИЙН ҮЙЛ АЖИЛЛАГААНЫ**

**ИЛ ТОД БАЙДЛЫГ ХАНГАХ ЖУРАМ**

**НЭГДҮГЭЭР БҮЛЭГ**

**НИЙТЛЭГ ҮНДЭСЛЭЛ**

**1 дүгээр зүйл. Журмын зорилт**

1.1. Энэ журмын зорилт Монголын Хуульчдын Холбоо /цаашид “Хуульчдын Холбоо” гэх/-ны төсөв, хөрөнгийг үр ашигтай захиран зарцуулах зорилгоор санхүүгийн удирдлагыг хэрэгжүүлэх үйл ажиллагаа ил тод, нээлттэй, ойлгомжтой байх, түүнд гишүүд хяналт тавих мэдээллийн тогтолцоог бүрдүүлэхэд оршино.

**2 дугаар зүйл. Журмын үйлчлэх хүрээ**

2.1. Хуульчдын Холбооны эд хөрөнгө, төсвийг захиран зарцуулах эрх бүхий албан тушаалтны санхүүгийн үйл ажиллагаатай холбогдон үүсэх харилцаанд энэ журам үйлчилнэ.

2.2. Энэ журамд дараах төсөв, санхүүгийн үйл ажиллагааны төлөвлөлт, гүйцэтгэл, хэрэгжилт, тайлагнал тэдгээртэй холбоотой мөнгөн болон бусад гүйлгээ хамаарна:

2.2.1. Хуульчдын Холбооны төсөв;

2.2.2. Хуульчдын Холбооны хөрөнгийн зарцуулалт;

2.2.3. Хуульчдын Холбооны хуримтлалын сан;

2.2.4. Салбар зөвлөлд Хуульчдын Холбооноос хуваарилсан төсөв, хөрөнгө;

2.2.5. Хуульчдын Холбооны хөрөнгөөр бараа, ажил, үйлчилгээ худалдан авах үйл ажиллагаа;

2.2.6. Хуульчдын Холбооны гадаад болон дотоод зээл, хандив, тусламж, буцалтгүй тусламжийн орлого, тэдгээрийн зарцуулалт;

2.2.7. Төсөл, хөтөлбөр хэрэгжүүлснээс олсон орлого, түүний зарцуулалт;

2.2.8. Бусад орлого, зарлага.

2.3. Хуульчдын Холбооны төсвийн төлөвлөлт, гүйцэтгэл, хэрэгжилт, тайлагналыг байгууллагын нууцад хамааруулан гишүүдэд мэдээлэхээс аливаа хэлбэрээр зайлсхийхийг хориглоно.

**3 дугаар зүйл. Санхүүгийн үйл ажиллагааны ил тод байдлын зарчим**

3.1. Энэ журмыг хэрэгжүүлэхэд дараах зарчмыг баримтална:

3.1.1. Холбооны эрх, хууль ёсны ашиг сонирхолыг хүндэтгэх;

3.1.2. Хуульд өөрөөр заагаагүй бол мэдээлэл ил тод, нээлттэй байх;

3.1.3. Тогтоосон хугацаанд, тогтмол, шуурхай мэдээлдэг байх;

3.1.4. Мэдээлэл ойлгомжтой, үнэн зөв, бүрэн байх;

3.1.5. Мэдээлэл ашиглахад эрх тэгш боломжтой байх;

**ХОЁРДУГААР БҮЛЭГ**

**САНХҮҮГИЙН ҮЙЛ АЖИЛЛАГААНЫ**

**ИЛ ТОД БАЙДАЛД**

**ТАВИГДАХ ШААРДЛАГА**

**4 дүгээр зүйл. Санхүүгийн үйл ажиллагааны ил тод байдлын мэдээлэл хүргэх хэлбэр**

4.1. Хуульчдын холбоо нь санхүүгийн үйл ажиллагааны ил тод байдлын мэдээллийг өөрийн цахим хуудсаар олон нийтэд болон гишүүдэд хүргэх бөгөөд цахим хуудас нь дараах шаардлагыг хангасан байна:

4.1.1. санхүүгийн үйл ажиллагааны ил тод байдлын бие даасан үндсэн цэстэй байх;

4.1.2. мэдээлэл татаж авах, хэвлэх боломжтой байх;

4.1.3. тодруулга өгөх албан тушаалтны нэр, утас, цахим хаягийг байршуулсан байх;

4.1.4. мэдээллийг тогтмол шинэчилж байх, өөрчлөлт орсон тухай бүр өмнөх мэдээллийг цахим хуудасны архивт хадгалах, архивын мэдээллийн санд нэвтрэх, татаж авах, хэвлэх боломжтой байх.

4.2. Санхүүгийн үйл ажиллагааны ил тод байдлын мэдээллийг дуу дүрсний бичлэгийн хэлбэрээр байрлуулж болно.

4.3. Санхүүгийн үйл ажиллагааны ил тод байдлын цахим хуудсыг Тамгын газар эрхлэн хөтөлнө.

4.4. Энэ журмын 4.1, 4.3-т заасан цахим хуудсанд тавигдах нийтлэг шаардлага, агуулга, мэдээлэл тавих хэлбэрийг Ерөнхийлөгчийн саналыг үндэслэн Тамгын газар тогтооно.

4.5. Санхүүгийн үйл ажиллагааны ил тод байдлын цахим хуудасны цэс нь энэ журмын 2.2-т заасан ангиллыг баримталсан байх бөгөөд мэдээллийг бүрэн тусгасан байна.

**5 дугаар зүйл. Санхүүгийн үйл ажиллагааны ил тод байдлын мэдээлэл**

5.1. Ерөнхийлөгч нь дараах мэдээллийг тогтмол мэдээлнэ:

5.1.1. тухайн жилийн батлагдсан төсөв, хуримтлалын сангийн төлөвлөлтийг жил бүрийн 1 дүгээр сарын 15-ны өдрийн дотор;

5.1.2. хагас жилийн төсвийн гүйцэтгэлийг жил бүрийн 8 дугаар сарын 15-ны өдрийн дотор;

5.1.3. жилийн эцсийн санхүүгийн тайланг дараа жилийн 3 дугаар сарын 01-ний өдрийн дотор;

5.1.5. Санхүүгийн тайланд хийсэн аудитын дүгнэлтийг бүрэн эхээр нь тухайн жилийн 05 дүгээр сарын 01-ний өдрийн дотор;

5.1.6. Төсвийн зарцуулалтыг  хагас жил, бүтэн жилээр.

5.2. Энэ журмын 5.1.1-д заасан мэдээлэл дараах байдлаар илэрхийлэгдсэн байна:

5.2.1. Удирдах зөвлөлөөс баталсан жилийн төсөв, гүйцэтгэлийг хэмжих шалгуур үзүүлэлт;

5.2.2. орлого /төсөвлөгдсөн орлого, төсөвт тусгагдаагүй орлого/;

5.2.3. урсгал зардал /цалин хөлс, нийгмийн даатгалын шимтгэл, бусад урсгал зардал, хөрөнгийн зардал/;

5.2.4. хөрөнгийн зардал, хөрөнгө оруулалтын төсөл, арга хэмжээ;

5.2.5. төсөв бүрдүүлэх орлого, түүний задаргаа;

5.2.6. зардлыг санхүүжүүлэх эх үүсвэр.

5.3. Энэ журмын 5.1.2-т заасан мэдээлэл дараах байдлаар илэрхийлэгдсэн байна:

5.3.1. Ерөнхийлөгчийн энэ журмын 5.2.1-д тодорхойлсон үзүүлэлт, хүрсэн үр дүн, хэрэгжилтийг хэмжих тоон болон чанарын үзүүлэлт;

5.3.2. төсвийн гүйцэтгэлийг батлагдсан төсвийн төлөвлөгөөтэй харьцуулсан харьцуулалт;

5.3.3. төсөв хэмнэлт болон хэтрэлтийн шалтгааныг тайлбарласан тайлбар;

5.3.4. хандив, зээл, тусламжийн хэмжээ, түүний зарцуулалт;

5.3.5. хөрөнгийн тусгагдсан арга хэмжээг хэрэгжүүлсэн ерөнхий мэдээлэл;

5.3.6. хөрөнгө оруулалтын зарлага, санхүүжилтийг төсөл тус бүрээр;

5.3.7. төсөл, хөтөлбөр хэрэгжүүлсний орлого, зарлага, гүйцэтгэл;

5.3.8. хуримтлалын сангийн орлого, зарлага, гүйцэтгэл.

5.3.9. зээл түүнтэй адилтгах санхүүгийн бусад хэрэгсэл, төсөл хэрэгжүүлэх гэрээ, аливаа шийдвэр;

5.3.10. хууль тогтоомжид заасан бусад мэдээлэл.

5.4. Санхүүгийн үйл ажиллагааны ил тод байдлын мэдээлэл, зарлагын гүйлгээ бүрд түүнд холбогдох эрх бүхий этгээдийн шийдвэрийн хуулбарыг хавсаргана.

**6 дугаар зүйл. Мэдээлэх албан тушаалтан**

6.1. Санхүүгийн үйл ажиллагааны ил тод байдлын мэдээллийг энэ журмын дагуу олон нийтэд болон гишүүдэд хүргэх үүргийг дараах албан тушаалтан хүлээнэ:

6.1.1. Зээл, авлага түүнтэй адилтгах санхүүгийн бусад хэрэгсэл, төсөл, хөтөлбөр хэрэгжүүлэх, төсөв, өмч, хөрөнгө, мөнгө зарцуулах, худалдан авах үйл ажиллагаатай холбоотой аливаа шийдвэр гаргасан, гарын үсэг зурсан эрх бүхий албан тушаалтан;

6.1.2. тухайн зарлага, төлбөрийн даалгаварт нэгдүгээр гарын үсэг зурж гүйлгээ хийсэн албан тушаалтан.

**ГУРАВДУГААР БҮЛЭГ**

**САНХҮҮГИЙН ҮЙЛ АЖИЛЛАГААНЫ**

**ИЛ ТОД БАЙДЛЫН ХЯНАЛТ**

**7 дугаар зүйл. Журмын хэрэгжилтэд тавих хяналт**

7.1. Хуульчдын холбооны санхүүгийн үйл ажиллагааны ил тод байдлын үйл ажиллагаанд тавих хөндлөнгийн хяналтыг Удирдах зөвлөл болон Хяналтын зөвлөл хэрэгжүүлнэ.

7.2. Салбар зөвлөлийн санхүүгийн үйл ажиллагааны ил тод байдалд тавих дотоод хяналтыг Ерөнхийлөгч хэрэгжүүлнэ.

7.3. Хяналтын зөвлөл нь өөрийн санаачилгаар Хуульчдийн холбооны санхүүгийн үйл ажиллагаанд шалгалт хийж болно.

**8 дугаар зүйл. Гишүүний хяналт**

8.1. Энэ журмын хэрэгжилтийн явц, санхүүгийн үйл ажиллагааны ил тод байдлын мэдээллийг зөрчил, дутагдалтай гэж үзвэл шаардлагыг Ерөнхийлөгч хүлээн аваагүй бол энэ талаарх гомдол, мэдээллийг  гишүүн Удирдах зөвлөл, эсхүл Хяналтын зөвлөлд гаргаж болно.

8.2. Удирдах зөвлөл, эсхүл Хяналтын зөвлөл нь гомдол, мэдээллийн дагуу тодорхой арга хэмжээ авч, үр дүнг тухайн гишүүнд бичгээр мэдэгдэж, энэ тухай нийт гишүүдэд мэдээлнэ.